Lähes 400 suomalaista kuoli viime kesänä helteiden takia. Tänä kesänä helteet ovat olleet vähissä, mutta tulevaisuudessa ne yleistyvät ja niihin pitäisi alkaa tosissaan varautua, kirjoittaa tutkija Reija Ruuhela kolumnissaan.

Reija Ruuhela on meteorologi, joka tutkii Ilmatieteen laitoksella sään ja ilmaston terveysvaikutuksia.­

Missä helteet? Tuntuu, ettei mistään muusta loma-Suomessa puhuta nyt yhtä paljon.

Mutta viileämmissäkin kesäsäissä on puolensa, sillä monelle suomalaiselle helle ei yksin­kertaisesti sovi. Samat lämpötilat, jotka terve nuori aikuinen kokee yleensä mukavaksi, rasittavat pitkä­aikais­sairaita, ikääntyneitä ja pikku­lapsia. Ja pitkittyessään helle vaikuttaa kenen tahansa meistä toiminta­kykyyn, varsinkin, jos kuumuus vie vielä yöunet.